SET ภาคบ่ายร่วงเกือบ 12 จุด กังวลเฟดขึ้นดอกเบี้ย-ขายพลังงานกดดัน
SET ภาคบ่ายร่วงเกือบ 12 จุด กังวลเฟดขึ้นดอกเบี้ย-ขายพลังงานกดดัน
19 พ.ค. 2559

ผู้สื่อข่าวรายงานว่า ดัชนี ณ เวลา 15.11 อยู่ที่ระดับ 1,388.77 จุด ลบ  11.73 จุด หรือ 0.84% ด้วยมูลค่าซื้อขาย 23,952.62 ล้านบาท เนื่องจากรับปัจจัยลบจากความกังวลธนาคารกลางสหรัฐ (เฟด) จะปรับขึ้นอัตราดอกเบี้ยในเดือน มิ.ย.นี้ หลังจากตัวเลขเศรษฐกิจสหรัฐออกมาดี ขณะที่มีแรงขายหุ้นขนาดใหญ่กดดันอีกแรง โดยเฉพาะในกลุ่มพลังงานหลังจากราคาปรับขึ้นไปมากแล้ว 
น.ส.มยุรี โชวิกรานต์ ผู้ช่วยกรรมการผู้จัดการฝ่ายวิเคราะห์หลักทรัพย์ บล.เมย์แบงก์ กิมเอ็ง (ประเทศไทย) กล่าวว่า ตลาดหุ้นไทยในช่วงบ่ายนี้ปรับตัวลงกว่า 10 จุด ก่อนที่ตลาดฯจะเข้าสู่วันหยุดยาว 3 วันทำการ และคาดว่าจะเป็นผลจากความกังวลเรื่องที่ธนาคารกลางสหรัฐฯ (เฟด) อาจจะปรับขึ้นอัตราดอกเบี้ยในเดือน มิ.ย.นี้ ส่งผลให้ตลาดหุ้นอื่นในภูมิภาคเอเชียต่างก็ปรับตัวลงด้วย เช่นเดียวกับตลาดในยุโรปก็ปรับตัวลงเช่นกัน
สำหรับหุ้น PTT, PTTEP ที่ปรับตัวลงในวันนี้ มองว่าเป็นผลจากที่ราคาหุ้นได้ขึ้นไปมากแล้วในช่วงก่อนหน้านี้ ส่วนราคาน้ำมันดิบแม้ว่าจะอ่อนตัวลงแต่มองว่าไม่ได้น่าตกใจ เพราะเมื่อค้นปี 59 ราคาน้ำมันดิบอยู่แถว 30 เหรียญฯ/บาร์เรล ตอนนี้แม้จะอ่อนตัวลงแต่ก็ยังอยู่ในระดับ 48 เหรียญฯ/บาร์เรล พร้อมให้แนวรับ 1,380 จุด ส่วนแนวต้าน 1,395 จุด
                                